## La Fe lidera un assaig clínic nacional per a validar l’eficàcia de la tècnica del gangli sentinella en el tractament del càncer d’ovari inicial

*** Deu centres hospitalaris de tot Espanya participen en l’assaig, que busca incloure 200 pacients en els pròxims quatre anys per a avançar en la cirurgia oncològica de precisió
* L’objectiu és evitar intervencions innecessàries i reduir les seqüeles per a les pacients en el càncer d’ovari inicial**

L’Hospital Universitari i Politècnic La Fe de València ha posat en marxa l’assaig clínic SENTOV II, un estudi de fase III que té com a objectiu validar una estratègia quirúrgica menys invasiva i més precisa per al tractament del càncer d’ovari en estadi inicial, utilitzant la tècnica del gangli sentinella. És un assaig pioner a escala nacional, compta amb la participació de 10 centres hospitalaris de tot Espanya i és finançat per l’Institut de Salut Carlos III (ISCIII).

La tècnica del gangli sentinella consistix a identificar i analitzar el primer gangli limfàtic al qual arriben les cèl·lules tumorals des del tumor primari. Si este gangli no presenta cèl·lules tumorals, es pot evitar la limfadenectomia, una intervenció quirúrgica complexa que comporta riscos i seqüeles per a les pacients. La tècnica ha sigut aplicada amb èxit en altres tumors ginecològics, com el càncer de mama, i SENTOV II avaluarà la seua aplicació en el càncer d’ovari en estadi inicial.

El doctor Víctor Lago, investigador principal i responsable de l’estudi en l’Hospital La Fe, ha explicat que “el projecte busca millorar la qualitat de vida de les pacients i evitar seqüeles d’intervencions agressives, sense comprometre la seguretat oncològica i permetent detectar un major nombre de metàstasis ocultes. En definitiva, un avanç en la medicina personalitzada en càncer d’ovari”.

La investigació, liderada pel Grup d’Investigació en Tumors Ginecològics, Càncer de Mama i Càncer Hereditari de l’Institut d’Investigació Sanitària La Fe (IIS La Fe) i la Unitat de Ginecologia Oncològica de l’Hospital La Fe, ja ha permés estandarditzar la tècnica del gangli sentinella tant en cirurgia oberta com laparoscòpica.

**Assaig multicèntric amb 200 pacients**

L’assaig SENTOV II compta amb la participació de 10 centres hospitalaris de tot Espanya, inclosos hospitals públics com el Clínic a Barcelona Vall d’Hebron i l’Hospital 12 de Octubre, La Paz, la Fundació Jiménez Díaz, l’Hospital Gregorio Marañón, l’Hospital Son Espases i el Complex Hospitalari de Navarra a Pamplona, i també centres privats com La Clínica Universidad de Navarra i l’Hospital Universitari Quirón a Madrid i inclourà 200 pacients en un període de quatre anys.

L’assaig també comptarà amb la col·laboració de la Unitat d’Investigació Clínica i Assajos Clínics (UICEC) de l’IIS La Fe, unitat líder i integrant de la xarxa SCReN (*Spanish Clinical Research Network*) de l’ISCIII. L’inici de l’estudi ha sigut possible gràcies al finançament públic obtingut i a suports filantròpics que han contribuït a dotar l’equip investigador de recursos i tecnologia avançada. L’investigador principal de SENTOV II, el Dr. Víctor Lago, va ser reconegut amb el Premi Jóvens Investigadors de la Fundació AstraZeneca, la qual cosa reforça el valor científic i innovador del projecte. A més, SENTOV II compta amb el suport d’ASACO (Associació d’Afectades per Càncer d’Ovari i Ginecològic) i l’aval científic de GEICO (Grup Espanyol d’Investigació en Càncer Ginecològic).

SENTOV II també es presenta com una plataforma per a impulsar el talent jove en la investigació clínica per a permetre que investigadors nous participen activament en este projecte d’alt impacte científic i assistencial.

Es tracta del següent pas del projecte SENTOV, que va començar en 2020 amb l’objectiu d’aplicar la tècnica del gangli sentinella en pacients amb càncer d’ovari en fase inicial. Este primer assaig clínic mundial, publicat en la revista *International Journal of Gynecological Cancer*, va demostrar l’efectivitat de la tècnica en 20 pacients, amb una taxa de detecció del 100 % i sense conseqüències adverses.

Fecha: 15/11/2025